Document ID: 32011R0842

РЕГЛАМЕНТ ЗА ИЗПЪЛНЕНИЕ (ЕС) № 842/2011 НА КОМИСИЯТА
от 19 август 2011 година
за установяване на стандартните формуляри за публикуването на обявления в областта на обществените поръчки и за отмяна на Регламент (ЕО) № 1564/2005
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/665/ЕИО на Съвета от 21 декември 1989 г. относно координирането на законовите, подзаконовите и административните разпоредби, отнасящи се до прилагането на производства по обжалване при възлагането на обществени поръчки за доставки и за строителство (1), и по-специално член 3а от нея,
като взе предвид Директива 92/13/ЕИО на Съвета от 25 февруари 1992 г. относно координирането на законовите, подзаконовите и административните разпоредби относно прилагането на правилата на Общността по възлагане на обществени поръчки на субекти, извършващи дейност във водния, енергийния, транспортния и телекомуникационния сектор (2), и по-специално член 3а от нея,
като взе предвид Директива 2004/17/ЕО на Европейския парламент и на Съвета от 31 март 2004 г. относно координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги (3), и по-специално член 44, параграф 1 и член 63, параграф 1 от нея,
като взе предвид Директива 2004/18/ЕО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителство, услуги и доставки (4), и по-специално член 36, параграф 1, член 58, параграф 2, член 64, параграф 2 и член 70, параграф 1 от нея,
като взе предвид Директива 2009/81/ЕО на Европейския парламент и на Съвета от 13 юли 2009 г. относно координирането на процедурите за възлагане на някои поръчки за строителство, доставки и услуги от възлагащи органи или възложители в областта на отбраната и сигурността и за изменение на директиви 2004/17/ЕО и 2004/18/ЕО (5), и по-специално член 32, параграф 1, член 52, параграф 2 и член 64 от нея,
след допитване до Консултативния комитет по обществените поръчки,
като има предвид, че:
(1)
Директиви 89/665/ЕИО и 2004/18/ЕО изискват обществените поръчки за доставки, строителство и услуги да бъдат обявявани в Официален вестник на Европейския съюз. Съответните обявления следва да включват посочената в тези директиви информация.
(2)
Директиви 92/13/ЕИО и 2004/17/ЕО изискват договорите за възлагане на обществени поръчки във водния, енергийния, транспортния и телекомуникационния сектор да бъдат обявявани в Официален вестник на Европейския съюз. Съответните обявления следва да включват посочената в тези директиви информация.
(3)
Директива 2009/81/ЕО изисква някои договори за строителство, договори за доставки и договори за услуги в областта на отбраната и сигурността да бъдат обявявани в Официален вестник на Европейския съюз. Съответните обявления следва да включват посочената в тази директива информация.
(4)
Регламент (ЕО) № 1564/2005 на Комисията от 7 септември 2005 г. за установяване на стандартни формуляри за публикуването на обявления в областта на обществените поръчки (6) определя стандартните формуляри, предвидени в директиви 2004/17/ЕО, 2004/18/ЕО, както и в директиви 89/665/ЕИО и 92/13/ЕИО.
(5)
За да бъде спазена Директива 2009/81/ЕО и да бъде гарантирана пълната ефективност на директиви 89/665/ЕИО, 92/13/ЕИО, 2004/17/ЕО и 2004/18/ЕО, е необходимо стандартните формуляри, приложени към Регламент (ЕО) № 1564/2005, да бъдат адаптирани и допълнени. Също така е целесъобразно да бъдат актуализирани определени елементи на стандартните формуляри, за да бъде отчетен техническият напредък. С оглед на броя и степента на необходимите изменения Регламент (ЕО) № 1564/2005 следва да бъде заменен.
(6)
Мерките, предвидени в настоящия регламент, са в съответствие със становището на Комитета,
ПРИЕ НАСТОЯЩИЯ РЕГЛАМЕНТ:
Член 1
При публикуването в Официален вестник на Европейския съюз на обявленията, посочени в членове 41-44 и в член 63 от Директива 2004/17/ЕО, възложителите използват стандартните формуляри, установени в приложения IV-IX, XII и XIII към настоящия регламент.
Член 2
При публикуването в Официален вестник на Европейския съюз на обявленията, посочени в членове 35, 36, 58, 64, 69 и 70 от Директива 2004/18/ЕО, възлагащите органи използват стандартните формуляри, установени в приложения I, II, III и VIII-XIII към настоящия регламент.
Член 3
При публикуването в Официален вестник на Европейския съюз на обявленията, посочени в член 3а от директиви 89/665/ЕИО и 92/13/ЕИО, възлагащите органи и възложителите използват стандартните формуляри, установени в приложение XIV към настоящия регламент.
Член 4
При публикуването в Официален вестник на Европейския съюз на обявленията, посочени в членове 30, 32, 52 и 64 от Директива 2009/81/ЕО, възлагащите органи и възложителите използват стандартните формуляри, установени в приложения XV-XVIII към настоящия регламент.
Член 5
Регламент (ЕО) № 1564/2005 се отменя.
Член 6
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 август 2011 година.

Labels: 12
3